钦定古今图书集成/理学汇编/字学典/第106卷 > 释应之
## 钦定古今图书集成/理学汇编/字学典/第106卷 > 释应之

按马令《南唐书》本传：“释应之，姓王，其先闽人。能文章，
习柳氏笔法，以善书冠江左。初举进士，一黜于有司，
遂学为浮屠。保大中，授文章应制，大德赐紫。元宗喜
《楞严经》，敕应之书，镂板。既成，上之元宗曰：‘是深得公
权之法者也。吾闻公权尝以笔谏，穆宗，为之改容。今
效其法，尚可想见其风采。应之书名益振，迁右街僧’”
录。

按《宣和书谱》：“应之作行书，尝以文绢写进士沈崧《曲
直不相入赋》”，颇有气骨。然笔法本学柳公权，至其分
间布置，则殊乏飘逸，故学者病之。今御府所藏行书
二《曲直不相入赋》《即事》等诗。

按《苏魏公集》：应之，江表名僧，能文章，善楷隶。南唐昇
元、保大间为内供奉中主、后主，书体与之相类，当时
碑刻多其写者，至今尽存。惟江宁府保宁寺四注《金
刚经》，兼备众体，尤为精笔。